**ДО**

**Г-Н РОСЕН ЖЕЛЯЗКОВ**

**МИНИСТЪР НА ТРАНСПОРТА,**

**ИНФОРМАЦИОННИТЕ ТЕХНОЛОГИИ И СЪОБЩЕНИЯТА**

**ДОКЛАД**

**от Велик Занчев –** *заместник-министър на транспорта, информационните технологии и съобщенията*

**Относно:** *Проект на Наредба за одобряване на транспортните опаковки на взривни вещества, боеприпаси и пиротехнически изделия*

**УВАЖАЕМИ ГОСПОДИН ЖЕЛЯЗКОВ,**

Представям на Вашето внимание проект на Наредба за одобряване на транспортните опаковки на взривни вещества, боеприпаси и пиротехнически изделия.

Проектът е изготвен от междуведомствена работна група, съставена от представители на Министерството на транспорта, информационните технологии и съобщенията, Министерството на вътрешните работи, Министерството на икономиката, Изпълнителна агенция „Железопътна администрация”, Изпълнителна агенция „Автомобилна администрация“, Изпълнителна агенция „Морска администрация”, Главна дирекция „Главна въздухоплавателна администрация“ и Изпълнителна агенция „Българска служба по акредитация“.

Правното основание за издаването на наредбата е чл. 100, ал. 3 от Закона за оръжията, боеприпасите, взривните вещества и пиротехническите изделия, в който е регламентирано, че одобряването на транспортните опаковки в Република България се извършва от Министерството на транспорта, информационните технологии и съобщенията при условия и по ред, определени с наредба на министъра на транспорта, информационните технологии и съобщенията.

С проекта на наредба се създава ред за одобряването на транспортните опаковки за транспортирането на взривни вещества, боеприпаси и пиротехнически изделия. Понастоящем такъв ред не е регламентиран, което създава съществени затруднения пред производителите на боеприпаси, взривни вещества и пиротехнически изделия, които са принудени да представят за оценяване и контрол ползваните от тях опаковки пред органи извън Република България.

Предвидено е наредбата да се прилага за одобряването на транспортни опаковки за транспортиране на взривни вещества, боеприпаси и пиротехнически изделия, попадащи в приложното поле на Европейската спогодба за международен превоз на опасни товари по шосе (ADR) (обн., ДВ, бр. 73 от 1995 г.), Правилника за международен железопътен превоз на опасни товари (RID) към Конвенцията за международни железопътни превози (COTIF) (обн., ДВ, бр. 69 от 2006 г.), Европейското споразумение за международен превоз на опасни товари по вътрешните водни пътища (ADN) (обн., ДВ, бр. 43 от 2008 г.),Международния кодекс за превоз на опасни товари по море (IMDG Code), регламентиращ прилагането на Глава VIII, част A от Международната конвенция за безопасност на човешкия живот на море от 1974 г. (SOLAS) (обн. като притурка на ДВ, бр. 12 от 2005 г.), Технически инструкции на Международната организация за гражданско въздухоплаване (ICAO) по безопасен превоз на опасни товари по въздуха - документ 9284-AN/905 (части 4 и 6) и Правилникa на Международната организация за въздушен транспорт за превоз на опасни товари по въздуха (IATA-DGR).

С проекта на наредба се предлага изпитванията на транспортните опаковки да се извършва от органи за оценяване на съответствието, по смисъла на стандарт БДС EN ISO/IEC 17025, съгласно изискванията, посочени в международните споразумения, по които Република България е страна, които са акредитирани от изпълнителна агенция „Българска служба за акредитация” (ИА „БСА”) или от друг национален орган по акредитация, който е страна по Многостранното споразумение за взаимно признаване на Европейската организация за акредитация.

В съответствие със законовата разпоредба с проекта на наредба се предвижда одобряването на транспортните опаковки да се извършва от Министерството на транспорта, информационните технологии и съобщенията. Предвидено е заявления за одобряване на транспортна опаковка да могат да подават производители на такива опаковки, които трябва да са независими от органите за оценяване на съответствието, извършващи изпитвания на транспортни опаковки. С оглед да не се създава излишна административна тежест върху заявителите с проекта на наредба се предвижда към заявлението да се прилагат минимален брой документи. Издадените одобрения ще бъдат вписвани в публична електронна база данни, поддържана от Министерството на транспорта, информационните технологии и съобщенията.

След приемането на проекта на наредба няма да бъдат необходими финансови и други средства за неговото прилагане, тъй като всички регламентирани в проекта на наредба дейности във връзка с одобряването на транспортните опаковки ще се извършват от служителите в Министерството на транспорта, информационните технологии и съобщенията в рамките на утвърдения бюджет на министерството за съответната бюджетна година.

Основният очакван резултат от приемането на предложения проект на наредба е създаването на ред за одобряване на транспортните опаковки на взривни вещества, боеприпаси и пиротехнически изделия на територията на Република България, така че да бъдат улеснени производителите на взривни вещества, боеприпаси и пиротехнически изделия.

С проекта на Наредба за одобряване на транспортните опаковки на взривни вещества, боеприпаси и пиротехнически изделия не се въвеждат изисквания от правото на Европейския съюз, поради което не е изготвяна и към този доклад не се прилага таблица за съответствието с европейското право.

В изпълнение на изискването на чл. 26, ал. 2-4 от Закона за нормативните актове проектът на наредба е публикуван за 30 дни на интернет страницата на Министерството на транспорта, информационните технологии и съобщенията, както и на Портала за обществени консултации на Министерския съвет. Постъпилите в хода на общественото обсъждане становища и предложения са отразени в приложената към този доклад справка.

**УВАЖАЕМИ ГОСПОДИН ЖЕЛЯЗКОВ,**

Като Ви докладвам горното, моля да подпишете предложения проект на Наредба за одобряване на транспортните опаковки на взривни вещества, боеприпаси и пиротехнически изделия.

**С уважение,**

**Велик Занчев**

*Заместник – министър на*

*транспорта, информационните технологии и съобщенията*